முருகப்பெருமான்: “ஆமாம்! சங்க இலக்கியங்கள் எல்லாம் சிவமாகிய கடவுளை அதாவது தங்களை ‘பிறவா யாக்கைப் பெரியோன்‘ என்று சரியாகத் தான் அடையாளம் காட்டுகின்றன. நான் வேறு, தாங்கள் வேறல்ல என்பதை நாமறிவோம்; இன்னும் சில மெய்ஞ்ஞானிகள் அறிவர். அதனால் தான் என்னைப் பாடிய கந்தரநுபூதி கூட ‘பெம்மான் முருகன் பிறவான் இறவான்’ என்று சரியாகத் தான் சொல்லுகிறது. ஆனால் இந்த உயிர்களில் பல இதை உணர்வதே இல்லை. கருத்தில் இருத்தாமல் கை நழுவ விட்டு விடுகிறார்கள். கடவுள் என்றால் அவர் ஒருவரே; அந்த ஒருவர் பிறப்பு இறப்பு இல்லாதவர் என்பதைச் சௌகரியமாக மறந்து விட்டு யார் யாரையோ கடவுள், தெய்வம், தேவர் என்று கூறி வழிபட்டு தாங்கள் ஏறி வர வேண்டிய பாதையைத் தாங்களே அடைத்துக் கொள்கிறார்கள்.”